Ehdotus NEUVOSTON PÄÄTÖS Maailman kauppajärjestön perustamissopimuksella perustetussa ministerikokouksessa vahvistettavaksi yhteisön kannaksi Kiinan kansantasavallan liittymisestä Maailman kauppajärjestöön

(Komission esittämä)

PERUSTELUT

Yhteenveto Kiinan WTO-jäsenyyttä koskevista ehdoista

I Johdanto

1. Kiinan jäsenyysehdoista käytävät Maailman kauppajärjestön WTO:n jäsenten ja Kiinan kansantasavallan neuvottelut ovat loppuvaiheessaan. Neuvottelujen alkamisesta on kulunut 14 vuotta vuodesta 1986, jolloin Kiina haki liittymistä tullitariffeja ja kauppaa koskevaan yleissopimukseen (GATT-sopimus). Ennen kuin EU voi virallisesti tukea Kiinan jäsenyyttä, neuvoston on tehtävä päätös Kiinan jäsenyysehtojen hyväksymisestä.

2. Seuraavassa esitetään pääkohdat Kiinan jäsenyyden vaikutuksista Euroopan unionin, WTO:n järjestelmän ja Kiinan itsensä kannalta sekä yhteenveto varsinaisista jäsenyysehdoista.

II Kiinan WTO-jäsenyyden vaikutukset

Kiinan oikeudellinen sitoutuminen avoimeen kauppaan

3. Liittymisehtoja on kahta perustyyppiä. Luetteloihin sitoumuksista sisältyvät kaikki markkinoille pääsyä koskevat oikeudellisesti sitovat velvoitteet, joita Kiinan on WTO:hon liittymisen jälkeen noudatettava suhteissaan jokaiseen jäsenvaltioon. Luettelot sisältävät tariffimääräyksiä ja muita kuin tariffimääräyksiä, jotka koskevat maatalouden ja teollisuuden tuotteita (GATT-sopimuksen mukaiset sitoumukset) ja palveluja (palvelukaupan yleissopimuksen eli GATS-sopimuksen mukaiset sitoumukset).

4. Toisentyyppiset jäsenyysehdot sisältyvät Kiinan liittymisestä WTO:hon tehtyyn pöytäkirjaan ja työryhmän raporttiin. Näissä niin ikään oikeudellisesti velvoittavia sitoumuksia sisältävissä asiakirjoissa kuvataan lähinnä sitä, miten Kiina lupautuu täyttämään uudet WTO:hon liittyvät velvoitteensa. Asiakirjoissa kuvaillaan yksityiskohtaisesti Kiinan nykyisiä ja suunniteltuja kauppa- ja investointijärjestelmiä sekä niihin sisältyviä velvoitteita. Lisäksi niissä on joukko erityismääräyksiä, joita Kiinaan sovelletaan sen ensimmäisten WTO-jäsenyysvuosien aikana. Näiden tavanomaisista WTO:n säännöistä myönnettyjen väliaikaisten poikkeusten tarkoituksena on osoittaa sen haasteen ainutlaatuisuutta, jota Kiinan liittäminen maailman kauppajärjestelmään merkitsee. Kiinan taloudessa on meneillään siirtymävaihe valtion omistukseen perustuvasta järjestelmästä markkinapohjaiseen järjestelmään. Maa on toteuttanut monia toimenpiteitä markkinatalouden ottamiseksi käyttöön, mutta tietyt valtiojohtoisen talouden piirteet ovat edelleen vallitsevina. Pöytäkirjan tärkein tehtävä on suojata erityisesti muiden jäsenvaltioiden omaa teollisuutta Kiinan valtaisan viennin aiheuttamilta vahingoilta.

Yksisuuntainen markkinoiden avaaminen

5. Neuvottelut koskivat yksinomaan sitä, miten ja joissakin tapauksissa kuinka laajasti Kiina ottaa käyttöön WTO:n määräysten ja sopimusten muodostaman säännöstön. Säännöstö koskee kansainvälistä tavaroiden, maataloustuotteiden ja palvelujen kauppaa. Kyseiset säännökset kattavat monia tähän aihepiiriin kuuluvia alueita kuten kaupalliset investoinnit, kaupan tekniset esteet, ihmisten ja kasvien terveyteen liittyvät toimenpiteet, teollis- ja tekijänoikeuksien suojaamisen ja julkiset hankinnat. Näin ollen neuvotteluprosessilla varmistettiin, että Kiinan WTO-jäsenyys saa sen helpottamaan pääsyä markkinoilleen ilman, että muiden osapuolten velvoitteet WTO:n jäseninä muuttuvat.

6. EU varmisti, että Euroopan teollisuuden ja yritysten edut otettiin täysin huomioon. Kiinan jäsenyys merkitsee eurooppalaisille säännösten nojalla kuuluvien oikeuksien lisääntymistä ratkaisevasti mutta ei muuta merkittävästi omia velvoitteitamme Kiinaa kohtaan. Euroopan komission ja Kiinan viranomaisten pitkien (ja vaikeiden) kahdenvälisten neuvottelujen tuloksena laadittiin jäsenyysehdot, jotka hyödyttävät merkittävästi kaikille EU:n jäsenvaltioille tärkeitä aloja ja etuja (yksityiskohtaiset tiedot jäljempänä).

7. WTO:n jäsenten ainoa velvoite on, että ne myöntävät Kiinalle niin sanotun suosituimmuuskohtelun, jonka perusteella Kiinaa on kohdeltava samalla tavoin kuin mitä tahansa muuta WTO:n jäsentä ellei jäseneksi liittymisestä tehdyssä pöytäkirjassa ole määrätty poikkeuksia. Koska EU on aina myöntänyt Kiinalle tämän kohtelun, velvoitteella ei ole sanottavaa käytännön merkitystä. Ainoa mainittava seuraus siitä, että Kiinalle myönnetään sama kohtelu kuin muillekin WTO:n jäsenille, on yksinomaan Kiinaa koskevien määrällisten rajoitusten (kiintiöiden) lakkauttaminen vähitellen vuoteen 2005 mennessä. Tämä koskee tekstiilituotteiden kiintiöitä, joita EU vielä soveltaa Kiinaan; nämä on lakkautettava tekstiili- ja vaatetustuotesopimuksen mukaisesti. Lisäksi on lakkautettava kolmea teollisuustuotetta eli jalkineita, keraamisia astioita ja posliiniastioita koskevat kiintiöt. Näiden muutosten hyväksymisen myötä on vuoteen 2008 asti mahdollista turvautua erityiseen suojatoimenpiteeseen Kiinasta peräisin olevan vahingollisen laajamittaisen tekstiilituotteiden tuonnin vaikutusten tasoittamiseksi. Tuotekohtaiset suojalausekkeet takaavat liittymistä seuraavien 12 vuoden ajan mahdollisuuden soveltaa korjaustoimia, jos Kiinasta peräisin oleva massiivinen tuonti aiheuttaa tai uhkaa aiheuttaa vahinkoa kilpailevalle yhteisön tuotannonalalle.

8. WTO:hon liityttyään Kiinalla on luonnollisesti oikeus osallistua täysivaltaisena osapuolena monenkeskisiin neuvotteluihin kaupan vapauttamisesta edelleen. Tätä voidaan perustellusti pitää tärkeimpänä muutoksena, jonka Kiinan WTO-jäsenyys tuo tullessaan.

Vaikutukset WTO:n järjestelmään

9. Kiinan tulo WTO:n jäseneksi merkitsee itse järjestölle suurta harppausta kohti aitoa maailmanlaajuisuutta. On syytä muistaa, että Kiina oli itse asiassa GATT-sopimuspuoli vuonna 1947, mutta irtautui pian järjestöstä. EU:n jäsenvaltiot ovat pitkään yksimielisesti kannattaneet Kiinan jäsenhakemusta.

10. Koska Kiina on maailman runsasväestöisin valtio, siitä tulee todennäköisesti heti merkittävä vaikuttaja WTO:ssa. Kiina on hyvin kiinnostunut edistämään maailmanlaajuista kauppaa ja sääntelemään sitä asianmukaisesti. Kaupan vilkastumisella on ollut erittäin suuri merkitys maan ilmiömäisen kasvun vauhdittajana sitten vuoden 1978, jolloin Kiina alkoi noudattaa avoimuuspolitiikkaa. Sen mielestä WTO:n jäsenyys edistää kotimaassa tapahtuvia uudistuksia, jotka ovat nykyisin vakiintuneet Kiinan johdon ensisijaisiksi tavoitteiksi.

11. Tässä mielessä merkittäviä ovat myös Kiinan tekemät pitkälle menevät sitoumukset avata maan talous ulkomaisille tuontitavaroille, investoinneille ja yrityksille. Kiinan kauppapolitiikasta tulee paljon liberaalimpi kuin useimpien nykyisten samalla kehitystasolla olevien WTO:n jäsenvaltioiden kauppa on. Yhtenä syynä neuvottelujen pitkittymiseen on ollut EU:n ja muiden osapuolten huoli siitä, ettei Kiinan jäsenyys millään tavoin lisää WTO:n sisäisen kaupan keskimääräistä avoimuutta. Tullitariffit tulevat olemaan keskimäärin alhaisia, kiintiöt poistuvat käytöstä nopeasti, markkinoista tulee hyvin avoimet käytännöllisesti katsoen kaikkia aloja edustaville palvelujen tarjoajille, teollis- ja tekijänoikeuksien suoja taataan lailla. Jäljempänä olevan selvityksen mukaan lopullinen neuvottelutulos käsittää huomattavan markkinoiden avaamiseen tähtäävän toimenpidekokonaisuuden.

III Kiinan liittymisestä monenkeskiseen kauppajärjestelmään koituvat edut

Edut EU:n liiketoiminnalle

12. Ennen kaikkea sopimus takaa EU:sta oleville yrityksille entistä merkittävästi paremmat mahdollisuudet päästä Kiinan markkinoille. Tuontitulleja ja muita kuin tariffeihin perustuvia rajoituksia supistetaan jyrkästi ja pysyvästi. Liiketoimintaolosuhteet ovat ulkomaisten yritysten investointeja ajatellen aiempaa houkuttelevammat ja paremmin ennakoitavissa. Jäsenyys WTO:ssa vakauttaa ja nopeuttaa Kiinan omia pyrkimyksiä lisätä joka suhteessa kauppapolitiikkansa julkisuutta, tasapuolisuutta ja avoimuutta. WTO:n riippumaton ja oikeudellisesti sitova riitojen sovittelumekanismi mahdollistaa kummallekin osapuolelle kauppaan liittyvien ongelmien ratkaisemisen. Lyhyesti sanoen tämä sopimus parantaa merkittävästi ympäristöä, jossa eurooppalaiset yritykset harjoittavat vientiä Kiinaan ja pitävät yllä liiketoimintaa siellä.

Edut Kiinan taloudelle

13. Kaikkien tärkeiden vapauttamista koskevien sopimusten tavoin Kiinan WTO:lle antamat sitoumukset hyödyttävät ensi kädessä maan omaa taloutta ja omia kansalaisia. Tarjoamiensa kaupallisten mahdollisuuksien lisäksi Kiinan WTO-jäsenyys vaikuttaa merkittävästi maan talouden uudistumiseen ja kehitykseen. EU on pyrkinyt koko neuvottelujen ajan saamaan aikaan sopimuskokonaisuuden, joka edistää vähittäisiä mutta pysyviä uudistuksia ja kestävää kehitystä Kiinassa rinnan maan kotimaisen uudistusohjelman kanssa. Markkinoiden asteittaisesta avaamisesta on sovittu monilla aloilla yhdessä niin, että toteuttamisvaihe kestää tavallisesti kolmesta viiteen vuotta, ja niin etteivät kiinalaiset yritykset ja palvelujen tarjoajat joudu yhtäkkiä vastaamaan ulkomaisten yritysten kilpailuun. WTO:n jäsenyys merkitsee ainutlaatuista takuuta uudistusten toteutumisesta. Maailmanlaajuiseen kauppajärjestelmään liittyminen vauhdittaa kiinalaisten yritysten toimintojen tehostamista niin, että ne voivat osoittaa pystyvänsä kilpailemaan tasavertaisina muun maailman yritysten kanssa. Siksi tästä sopimuksesta on etua myös kiinalaisille yrityksille ja työntekijöille, koska ne hyötyvät ulkomaisten investointien lisääntymisestä ja omaksuvat uusimpia johtamiskäytäntöjä ja oikeudellisia rakenteita.

Edut EU:n ja Kiinan suhteiden kehitykselle

14. Kiinan liittyminen WTO:hon edistää vakaata ja kestävää talouden kehitystä paitsi Kiinassa myös sen aasialaisissa naapurimaissa ja koko maailmassa. Tämän lisäksi monenkeskisen järjestelmän osana täytäntöön pantava sopimus vauhdittaa oikeusvaltion kehittymistä Kiinassa. WTO:n tukemat perusperiaatteet avoimuus, syrjimättömyys, tehokas hallinto ja riippumattomat tuomioistuimet edistävät Kiinan talous-, oikeus- ja sosiaalijärjestelmien myönteistä kehitystä.

15. Todellisuudessa Kiinan jäsenyys voi vain lujittaa ja syventää markkinauudistuksia ja tarjota johtohenkilöille tilaisuuden siirtää maata yhä enemmän ja nopeammin kohti talouden vapautumista. Televiestinnän, Internetin ja satelliittipalveluiden avautuminen tuo kiinalaiset väistämättä kaikkialta maailmasta peräisin olevien tiedon, ajatusten ja keskustelun piiriin. Oikeusvaltioperiaate vahvistuu, kun Kiina joutuu noudattamaan maailmanlaajuisen kaupan sääntöjä. Taloudellisen vapauden ja kauppaa säätelevien lakien kunnioituksen vaikutukset poliittiseen ja yhteiskunnalliseen elämään tulevat näkyviin vasta vähitellen, mutta kaiken kaikkiaan WTO-jäsenyyden vaikutus muodostuu myönteiseksi. Monet ihmisoikeusaktivistit ja ulkopolitiikan asiantuntijat ovat yhtä mieltä siitä, että Kiinan mukaantulo maailman kauppajärjestelmään merkitsee sysäystä oikeaan suuntaan myös näillä yhteiskunnan alueilla.

Täytäntöönpano kumppanuuden avulla - EU:n tuki

16. Kiinan liittyessä WTO:n jäseneksi on luonnollisesti erittäin tärkeää, että kaikki jäljempänä kuvatut sen kauppapolitiikkaa koskevat muutokset pannaan täytäntöön mahdollisimman pian ja tarkasti. Jotta tästä muutoksesta tulisi mahdollisimman kitkaton, EU on sitoutunut kumppanuuteen Kiinan kanssa ja päättänyt antaa sen hyödyntää WTO:sta saatuja kokemuksia. EU tukee Kiinaa mahdollisimman paljon niiden muutosten toteuttamisessa, joita sen on tehtävä ja joista sen on selviydyttävä taloutensa siirtymävaiheen jatkuessa. Teknisellä tuella on selvästi suuri merkitys, ja EU on käynnistänyt lukuisia yhteistyöhankkeita tai valmistellut niitä toteutettaviksi lähiaikoina varaamalla tarkoitukseen kaikkiaan noin 24 miljoonan euron määrärahat. Ne on joko erityisesti suunniteltu tai niitä voidaan vastaisuudessa käyttää edistämään Kiinan valtion ja hallinnon valmiuksien lisäämistä niin, että maa pystyy toteuttamaan WTO-jäsenyyden välittömästi edellyttämät sitoumuksensa.

17. Lisäksi Euroopan komissio on nimennyt WTO-jäsenyyden edellyttämien muutosten ja siihen liittyvien taloudellisten uudistusten tukemisen tulevan rahoituksen painopistealueeksi. Ennen hankkeiden esittämistä Kiinan kanssa käydään neuvotteluja, jotta voitaisiin varmistaa avun kohdentuminen mahdollisimman tarkoituksenmukaisesti. Tämä laaja-alainen tukiohjelma liittyy Euroopan komission, jäsenvaltioiden ja liike-elämän ryhmittymien ponnisteluihin valvoa, kuinka Kiina noudattaa uusia kansainvälisiä sitoumuksiaan. WTO:n jäsenet ovatkin yleisesti todenneet, että on seurattava erityisen tarkasti, kuinka Kiina soveltaa WTO:n sääntöjä. "Siirtymäkauden valvontamekanismi" edellyttää, että Genevessä suoritetaan Kiinan edistymistä koskeva tarkastelu vuosittain kahdeksan vuoden ajan ja tämän jälkeen kahden vuoden välein.

IV Yhteenveto Kiinan WTO-jäsenyyttä koskevista ehdoista aloittain

Teollisuustuotteet

18. Kiina alentaa kaikkien tuotteiden tulleja nykyisestä noin 17 prosentista keskimäärin 9 prosenttiin. Kaikista tuontitulleista tulee sidottuja. Etenkin erityiskorkeita yli 15 prosentin tulleja, jotka rajoittavat kauppaa erittäin paljon, alennetaan merkittävästi. Tullien alentamisen lisäksi Kiina on sitoutunut poistamaan vuoteen 2005 mennessä kaikki tuontikiintiöt, jotka rajoittavat määrällisesti ulkomaisten tuotteiden mahdollisuuksia päästä Kiinan markkinoille. Tästä koituu EU:n viejille selviä etuja. Kun lisäksi kaupankäynti ja jakelu Kiinan sisällä vapautuu - myös tällainen toiminta tulee yleiseksi - EU:n tuottajien mahdollisuudesta osallistua yhdelle maailman suurimmista markkinoista tulee lopulta totta.

Teollisuustuotteisiin sovellettavat tullit

19. Moottoriajoneuvojen ryhmässä henkilöautojen tulli laskee 1 päivään heinäkuuta 2006 mennessä nykyisestä 80-100 prosentista 25 prosenttiin (aleneminen on merkittävintä ajanjakson ensimmäisinä vuosina). Lisäksi Kiina on sopinut neuvotteluissa EU:n kanssa joukosta parannuksia, jotka suorien investointien kautta hyödyttävät henkilö-, paketti- ja kuorma-autoja Kiinassa tuottavia EU:n yrityksiä (katso tarkempia tietoja 50 kohdasta).

20. Tietotekniikan tuotteita, olutta, leluja ja huonekaluja koskevat tullit poistetaan. Nämä alat kattavat lähes 10 prosenttia EU:n teollisuustuotteiden kokonaisviennistä. Muiden tariffiryhmien alakohtaiset keskimääräiset tullit vaihtelevat farmaseuttisten tuotteiden 4,2 prosentista rakennusvälineiden 6,2 prosenttiin. Kemikaaleihin sovellettavien tullien yhdenmukaistaminen toteutetaan vähäisin poikkeuksin niin, että alan keskimääräinen tulli alenee 40 prosentista 7,1 prosenttiin.

21. EU:n kannalta ensisijaiset tuotteet, joita ei käsitelty Kiinan ja minkään muun WTO:n jäsenen kanssa käydyissä kahdenvälisissä neuvotteluissa, olivat lähinnä 150 erityistuotetta ginistä rakennustarvikkeisiin. Kyseisten EU:lle tärkeiden tuotteiden tullit saatiin alenemaan 40 prosenttia aikaisempia tarjouksia enemmän (nämä keskimääräiset tullit laskevat 18,6 prosentista 10,9 prosenttiin). Seuraavassa on erittely tuoteluokittain.

22. Kaikkien väkevien alkoholijuomien tullit tasoitettiin 10 prosenttiin. Viskiin, konjakkiin, giniin ym. sovelletaan yhtäläistä kohtelua. Nyt voimassa oleva tulli on edelleen 65 prosenttia.

23. Tärkeimpien kosmeettisten tuotteiden tullit alenevat 10 prosenttiin (nykyisin jopa 30 prosenttia). Tämä lupaa hyviä näkymiä alalle, jonka maailmanlaajuisen viennin arvo on jo nyt jopa 7 miljardia euroa.

24. Nahkaa ja nahkatavaroita koskevat neuvottelut keskittyivät kolmeentoista erityistuotteeseen, joiden osuus EU:n kokonaisviennistä alalla on 60 prosenttia. Kiina lupautui alentamaan näihin tuotteisiin sovellettavia 20-25 prosentin tulleja 10 prosenttiin.

25. Tekstiilituotteiden osalta Kiina paransi joitakin muiden kahdenvälisten neuvottelujen yhteydessä aikaisemmin tekemiään tarjouksia. Kiinan soveltamat tekstiilituotteiden tullit ovat nyt hyvin lähellä EU:n tasoa ja paljon alhaisemmat kuin lähes kaikkien muiden tekstiilinviejämaiden tullit.

Viiden jalkinetuotteen, joiden osuus EU:n jalkineviennistä on yli 70 prosenttia, tulleja alennetaan 25 prosentista 10 prosenttiin.

26. Marmori- ja rakennuskivet ovat suosittuja tuotteita Kiinan valtavilla rakennusalan markkinoilla. Viiden tärkeimmän tuotteen tulleja alennetaan myös 25 prosentista 10 prosenttiin.

27. Keraamisista tuotteista Kiina on lupautunut alentamaan yhdentoista tärkeimmän tuotteen tulleja 24,5-35 prosentista 10-15 prosenttiin. Kuuden lasituotteen tulleja alennetaan 24,5 prosentista viiteen prosenttiin.

28. Tärkeään kone- ja laitealaan kuuluvien 52:n tuotteen, joiden osuus EU:n kokonaisviennistä alalla on 26 prosenttia, tulleja alennetaan korkeimmillaan 35 prosentista 5-10 prosenttiin.

Maatalous

29. Kiina alentaa 60 EU:sta eniten viedyn maataloustuotteen tulleja vuoteen 2005 mennessä keskimäärin kymmeneen prosenttiin. Tilannetta on parannettu rapsiöljyn tariffikiintiön osalta sekä esimerkiksi seuraavien tuotteiden tulleja on alennettu: rapsiöljy (85 prosentista 9 prosenttiin), makaronivalmisteet (25 prosentista 15 prosenttiin), voi (30 prosentista 10 prosenttiin), maitojauhe (25 prosentista 10 prosenttiin, mandariinit (40 prosentista 12 prosenttiin), viini (65 prosentista 14 prosenttiin), oliivit (25 prosentista 10 prosenttiin) ja vehnägluteeni (30 prosentista 18 prosenttiin).

30. Kiina on sitoutunut poistamaan kaikki maan maataloustuotteille kansallisella tasolla maksettavat vientituet. Käyttäen lisäksi hyväkseen WTO:n jäsenyysneuvottelujen tuomaa vetoapua EU ja Kiina ovat laatineet terveys- ja kasvinsuojelutoimia koskevan kahdenvälisen sopimuksen varmistaakseen, ettei eläin- ja kasviperäisten tavaroiden kauppaa vaikeuteta epätieteellisin perustein. EU:n jäsenvaltioiden on nyt saatettava tämä sopimus toimivaksi neuvottelemalla vientituotteilleen kahdenväliset terveys- ja kasvinsuojelutoimia koskevat pöytäkirjat.

Kaupankäyntioikeudet ja valtion kauppamonopolien vapauttaminen

31. Näiden teollisuus- ja maataloustuotteiden markkinoillepääsyä helpottavien parannusten tärkeänä piirteenä on ulkomaisille yrityksille myönnettävä oikeus harjoittaa tuontia ja vientiä vapaasti kolmen vuoden ajan sekä oikeus jakaa, myydä vähittäiskaupassa, kuljettaa, korjata ja huoltaa tuotteitaan Kiinassa kolmen vuoden ajan liittymisestä (katso jäljempänä kohta Palvelut). Tämä on aiempaan tilanteeseen verrattuna merkittävä muutos ja antaa viejille mahdollisuuden osallistua liiketoiminnan kaikkiin vaiheisiin aina lopullisille kiinalaisille kuluttajille tapahtuvaan myyntiin saakka.

32. Raakaöljyn ja jalostetun öljyn sekä lannoitteiden avainalat avataan asteittain muille kuin valtiollisille tuojille ulkomaiset tuojat mukaan luettuina. Tämä merkitsee sitä, että yritysten ei enää tarvitse ohjata kaikkia Kiinaan myytäviä öljy- tai lannoitetuotteita valtiollisten tuojien kautta. Yksityisen tuonnin luvallinen määrä kasvaa tasaisesti ja antaa Kiinan omalle teollisuudelle mahdollisuuden mukautua asteittain kaupan vapautumiseen.

33. Ulkomaisten yksityisten yritysten oikeus tuoda silkkiä suoraan Kiinasta, mikä oli aikaisemmin valtiojohtoisen vientimonopolin yksinoikeus, on myös turvattu. Tämä merkitsee sitä, että EU:n vaatetustuotteita valmistavat yritykset saavat aiempaa helpommin kiinalaista raakasilkkiä jalostettavaksi ja viimeisteltäväksi Euroopassa. Vuonna 1999 EU:n silkkituotteiden viennin arvo oli 3 000 miljoonaa euroa. Kiina tuottaa 70 prosenttia maailman raakasilkistä.

Palvelut

34. Suuri osa jäsenyysneuvotteluista käsitteli palveluja, jotka ovat erittäin tärkeitä EU:lle erityisesti siksi, että se on alan johtava viejä maailmassa. Kiinan sitoumukset kattavat useita erityyppisiä palvelualoja, joille ulkomaisilla palveluntarjoajilla on pääsy avoimien ja automaattisten lupamenettelyjen, joista määrätään yksityiskohtaisesti liittymispöytäkirjassa, ansiosta.

Vakuutuspalvelut

35. Ulkomaisten vakuutusyhtiöiden pääsy Kiinan markkinoille helpottuu huomattavasti, kun Kiinasta tulee WTO:n jäsen. Toimilupia myönnetään avoimien luotettavuuskriteerien perusteella. Henkivakuutuksia tarjoavien yhteisyritysten ulkomaisille osapuolille on neuvoteltu tehokkaat mahdollisuudet valvoa yrityksen johtoa mahdollistamalla kumppanin valinta ja takaamalla oikeudellisesti, ettei yksityisesti neuvoteltuihin sopimuksiin puututa säännöksin yrityksissä, joiden pääomasuhde on 50-50. Ulkomaiset vakuutuspalvelujen tarjoajat pystyvät myymään samoja tuotteita kuin kiinalaiset kilpailijansa kolmen (henkivakuutukset) tai yhden (vahinkovakuutukset) vuoden kuluttua jäsenyyden toteutumisesta. Tämä liiketoiminta kattaa sairaus-, eläke- ja ryhmähenkivakuutukset sekä kaikki vahinkovakuutukset pakollisia kolmannen osapuolen vastuuvakuutuksia lukuun ottamatta.

36. Ulkomaisten vakuutusyhtiöiden toiminnalle avoimien kaupunkien maantieteelliseen toimialueeseen laajentamista on myös nopeutettu. Asiamiehet (vakuutusten välittäjät) pääsevät myös ensimmäistä kertaa Kiinan markkinoille sijoittautumalla itse paikalle. EU:n Kiinan kanssa tekemän sopimuksen mukaisesti ulkomaiset asiamiehet voivat myös alkaa harjoittaa suurten taloudellisten riskien vakuuttamista ja jälleenvakuutustoimintaa Kiinassa. Jos ulkomaisen osapuolen hallinnassa on suurin osa liiketoiminnasta, toiminta tulee mahdolliseksi kolmen vuoden kuluttua jäsenyyden toteutumisesta, ja jos koko liiketoiminta on ulkomaisen yrityksen hallinnassa, toiminta voidaan aloittaa viiden vuoden kuluttua jäsenyyden alkamisesta.

37. Varsinaisen WTO:hon liittymistä koskevan sopimuksen ehtojen lisäksi Kiina myöntää jo ennen WTO-jäsenyyttään EU:n yrityksille seitsemän uutta toimilupaa (viisi henkivakuutusyhtiöille ja kaksi vahinkovakuutusyhtiöille) sekä kaksi sivukonttorilupaa jo Kiinassa toimiville yrityksille. Tarkoituksena on varmistaa, että EU:n yritykset ovat kilpailijoidensa kanssa samassa asemassa, kun Kiinasta tulee WTO:n jäsen.

Teletoiminta

38. Kiina on WTO:n jäsenyysneuvotteluissa lupautunut avaamaan merkittävän osan teletoimintamarkkinoistaan ulkomaisille yrityksille. Kiinan ja EU:n kahdenvälisten neuvottelujen ansiosta - muutamat maailman kilpailukykyisimmistä teletoiminta-alan yrityksistä ovat juuri EU:sta - Kiina on sitoutunut avaamaan joitakin tämän alan merkittävimpiä toimintamahdollisuuksia.

39. Erittäin tärkeä alue, jolla Kiina parantaa ulkomaisten teletoiminta-alan sijoittajien toimintamahdollisuuksia, on matkaviestintä. Jäsenyyden toteutuessa Kiinan ulkopuolisten yritysten hallinnassa voi olla 25 prosenttia liiketoiminnasta, vuotta myöhemmin osuus kasvaa 35 prosenttiin ja Kiinan kolmannen jäsenyysvuoden jälkeen enimmäisosuus on 49 prosenttia. Tämä Kiinan ja EU:n neuvottelutulos nopeuttaa merkittävästi alun perin Kiinan ja Yhdysvaltojen kahdenvälisellä sopimuksella käynnistettyä tämän liiketoiminnan asteittaista laajenemista. Nykyisin Kiina ei salli ulkomaisia investointeja televiestintäpalvelujen alalla.

40. Ulkomaiset yritykset saavat myös oikeuden tarjota sekä Kiinan sisällä että kansainvälisesti yksityisiä vuokrajohtoja Kiinassa toimiville yrityksille, jotka haluavat nostaa ostamiensa viestintäpalvelujen tasoa. Oikeuteen tarjota televiestintäpalveluja Kiinan suurimmissa kaupungeissa liittyy nyt myös oikeus tarjota kaupunkien välisiä palveluja.

Jakelu

41. Kuten edellä on todettu, oikeus tuontituotteiden, sekä tavaroiden että palvelujen, jakeluun on ollut Kiinassa tähän saakka ankarasti rajoitettu. Tähän sisältyy oikeus harjoittaa myyntiä, markkinointia ja mainontaa, pakkausta ja varastointia sekä tarjota asiakastuki- ja ylläpitopalveluja. Tällä on selvästi suuri merkitys palvelualoille ja vientiä Kiinaan harjoittaville valmistajille. Kiinan markkinat avautuvat näin ollen kaikilla tasoilla tukkukaupasta vähittäiskauppaan ja ulkomaalaisilla on oikeus kaikkien tuotteiden jakeluun, suolaa ja tupakkaa lukuun ottamatta. Vähittäiskaupassa EU on saanut aikaan mahdollisuuksien paranemisen - 20 000 neliömetrin kokorajoitus poistuu ja mahdollistaa esimerkiksi suurten eurooppalaisten supermarketketjujen tai huonekalujen vähittäismyyjien sijoittautumisen Kiinaan. Ketjuun kuuluvien ulkomaalaisomistuksessa olevien liikkeiden määrää ei enää rajoiteta, kun myös yhteisyritysten ulottamista suuriin tavarataloihin ja kauppaketjuihin koskeva erityisrajoitus poistuu.

Pankkitoiminta ja arvopaperikauppa

42. Eurooppalaiset ja muut ulkomaiset pankit saavat oikeuden solmia ja hoitaa liikesuhteita paikallisessa valuutassa kiinalaisten yritysten kanssa viimeistään kolmen vuoden kuluttua jäsenyyden toteutumisesta ja yksityisten kansalaisten kanssa kaikkialla Kiinassa viimeistään viiden vuoden kuluttua jäsenyyden toteutumisesta. Siirtymäkaudet vaihtelevat eri kaupungeissa, mutta EU onnistui lyhentämään kauden pituutta kaupungissa, joka rajoittuu Macaon erityishallintoalueeseen (Zhuhai). Tärkeä sääntelyä purkava uudistus on, että moottoriajoneuvojen jakelijat ja muut rahoitusalaan kuulumattomat yhteisöt saavat oikeuden myöntää luottoa henkilöautojen, kuorma-autojen ja linja-autojen ostoon.

43. Omaisuudenhoitoyhtiöt voivat perustaa yhteisyrityksiä (enintään 49 prosentin pääomaosuudella kolmen vuoden kuluttua jäsenyyden toteutumisesta) ja sitoutua merkitsemään ulkomaan valuutassa määriteltyinä arvopapereina olevia velkakirjoja ja osakkeita (B-osakkeita), käydä niillä kauppaa ja sitoutua merkitsemään kotimaan valuutassa määriteltyjä arvopapereita (A-osakkeita).

44. Kiina on tehnyt nimenomaan pankkialalla erittäin merkittäviä sitoumuksia, joiden tavoitteena on tuoda Kiinan yrittäjien ulottuville ennennäkemättömät määrät pääomaa.

Ammattimaiset palvelut

45. Ulkomaisten asianajotoimistojen, kirjanpitoyritysten ja muiden ammattimaisten palvelujen tarjoajien hallinnassa voi olla enemmistö kiinalaisten yritysten liiketoiminnasta. Merkittävä piirre on, että EU on neuvotellut menestyksellä ulkomaalaisomistuksessa oleville yrityksille oikeuden tehdä kiinalaisten lakimiesten kanssa yhteistyösopimuksia, jolloin niillä on mahdollisuus ulottaa toimintansa kattamaan sekä kiinalaiset lakiasiat että ulkomaiseen lainsäädäntöön liittyvät neuvontapalvelut.

46. EU on myös varmistanut, että Kiinassa jokin aika sitten voimaan tulleita markkinatutkimusten tekemistä rajoittavia lakeja helpotetaan, mikä avaa eurooppalaisille yrityksille ennen Kiinan markkinoille tuloaan mahdollisuudet tehdä vapaasti investointien valmistelemiseksi elintärkeitä tutkimuksia.

Matkailu

47. Ulkomaisilla yrityksillä on kolmen vuoden kuluessa jäsenyyden toteutumisesta mahdollisuudet Kiinassa olevien hotelliensa sataprosenttiseen omistukseen. EU:n yrityksille on etua myös ulkomaisten yritysten parantuneista matkailualan mahdollisuuksista, jotka johtuvat vähimmäispääomaa ja -liikevaihtoa koskevien vaatimusten alentamisesta niin, että pienet yritykset - jollaisia monet Kiinaan erikoistuneet eurooppalaiset matkatoimistot ovat - voivat tarjota kaikkia matkailupalveluja.

Pöytäkirjaan sisältyvät sitoumukset

48. Kuten edellä on esitetty, jäsenyysvalmistelujen lopullisessa monenkeskisessä vaiheessa WTO:n jäsenet pyrkivät yhdessä varmistamaan kaupankäyntiin liittyvien Kiinan lakien ja instituutioiden periaatteellisen yhteensopivuuden WTO:n sääntöjen ja sopimusten kanssa sisällyttämällä ne liittymisestä tehtyyn pöytäkirjaan ja työryhmän raporttiin. Ennen tätä vaihetta EU keskusteli myös tietyistä horisontaalisista kysymyksistä suoraan Kiinan kanssa varmistaakseen, että EU:n yritysten edut voidaan turvata asianmukaisesti. Näiden keskustelujen tuloksena Kiina antoi EU:lle erityisen arvokkaita sitoumuksia, jotka liittyvät seuraaviin aiheisiin:

Kansallinen kohtelu

49. Kaikki toimenpiteet ja käytännöt, jotka aiheuttavat oikeudellisesti tai käytännössä syrjintää kiinalaisten ja tuotujen tuotteiden välillä, ovat laittomia Kiinan liityttyä WTO:n jäseneksi. Tämä on perusperiaate. EU:n kanssa käytyjen neuvottelujen tuloksena Kiina on nimenomaan sitoutunut poistamaan joukon tällaisia nykyisin voimassa olevia käytäntöjä. Esimerkiksi kiinalaisille tuotteille myynnin jälkeisiä palveluja tarjoavat voivat nyt ulottaa palvelunsa myös tuontitavaroihin, erityiset tuontilääkkeisiin sovellettavat hinnoittelusäännöt ja voittojen sallitut enimmäismäärät poistetaan, tuontikemikaaleihin sovellettavat erityiset rekisteröintimenettelyt kumotaan, ulkomaisten ja kotimaisten väkevien alkoholijuomien ja kotimaisten ja ulkomaisten savukkeiden myyntiä varten tarvittavat erilaiset vähittäismyyntiluvat yhdenmukaistetaan sekä kattiloiden ja paineastioiden standardien hyväksyntä- ja tarkastusmenettelyjen eroja supistetaan niin, etteivät ne muodosta laittomia kaupan esteitä. Laajemmin ottaen Kiina on lupautunut lakkauttamaan uusien tuotteiden markkinoille saattamista edeltävää testausta sekä varmentamista koskevan kaksijakoisen järjestelmän, jossa tähän asti yksi virasto on hoitanut kaikki tuodut tavarat ja toinen virasto kaikki kotimaassa tuotetut tavarat.

Kauppaan liittyvät investointitoimenpiteet (TRIMs) ja muut investointien ehdot

50. EU varmisti lisäsitoumusten saannin, kun Kiina vakuutti, että ulkomaisiin sijoittajiin ei sovelleta pakollisia viennin määrään tai teknologian siirtoon liittyviä velvoitteita. Kiina on sitoutunut panemaan WTO-jäsenyyden toteutuessa täytäntöön myös TRIMs-sopimuksen ja poistamaan kauppaa sekä ulkomaan valuuttaa koskevat tasoitusvaatimukset ja kotimaista osuutta koskevat vaatimukset. Siksi Kiina ei aseta tällaisia vaatimuksia ehdoksi investointien hyväksymiselle, tuontilisensseille tai muille tuontiluville. Erityisesti ulkomaisten investointien välityksellä toimiville moottoriajoneuvoja tuottaville yrityksille asetetut tuotettavien ajoneuvojen luokkaa, tyyppiä ja malleja koskevat rajoitukset poistetaan, näihin yrityksiin tehtävien investointien, jotka edellyttävät sekä keskushallinnon että aluehallinnon viranomaisten lupaa, alaraja nostetaan 30 miljoonasta dollarista 150 miljoonaan dollariin ja moottorien tuotannossa sovellettava vaatimus, jonka mukaan yhteisyrityksessä on oltava kiinalainen osapuoli, poistetaan niin, että tuotantoa voi harjoittaa kokonaan ulkomaalaisomistuksessa oleva yritys.

Teollis- ja tekijänoikeuksien suoja

51. Kiina on sitoutunut noudattamaan täysimääräisesti teollis- ja tekijänoikeuksien kauppaan liittyvistä näkökohdista tehdyn sopimuksen (TRIPs-sopimus) sääntöjä WTO:hon liittymisestään lähtien. Tämän ansiosta tekijänoikeuksien, tavaramerkkien, patenttien ja henkistä omaisuutta koskevien muiden oikeuksien haltijoiden on mahdollista valvoa oikeuksiaan Kiinassa. Ulkomaiset yritykset voivat odottaa oikeuksiensa suojan paranevan tässä maassa, jossa väärinkäyttö ja väärentäminen on edelleen yleistä, ja Kiinan viranomaiset ovat luvanneet tehostaa yhteistyötä, kun asianmukaisesta suojasta tulee sitä oikeudellisesti sitova kansainvälinen velvoite. Tunnustaessaan nykyisten ongelmien laajuuden Kiina on sitoutunut tekemään jonkin verran enemmän kuin mitä TRIPs-sopimus edellyttää. Tähän kuuluvat muun muassa lupaukset antaa lainsäädäntö, joka suojaa testausta ja varmentamista varten paljastettuja kaupallisesti arkaluonteisia tietoja vähintään kuuden vuoden ajan, sekä alentaa kanteen nostamiseen liittyviä vähimmäiskustannuksia.

Vientituet

52. Edellä esitetyn lisäksi Kiina on tehnyt myös teollisuustuotteiden vientitukia koskevia sitoumuksia. WTO:n jäseneksi tullessaan Kiina poistaa kaikissa muodoissaan vientituet, jotka on määritelty WTO:n tukisopimuksen 1 ja 3 artiklassa ja jotka eivät tarkoita vain suoria avustuksia, vaan erityisesti vientisuorituksiin perustuvia verohelpotuksia.

Julkiset hankinnat

53. EU on toiminut tienavaajana myös hankkimalla Kiinalta julkisia hankintoja koskevat sitoumukset. Kiina on ilmoittanut haluavansa liittyä tulevaisuudessa julkisia hankintoja koskevaan sopimukseen, ja se on sitoutunut tekemään hankintansa avoimesti ja syrjimättömästi siihen asti, kun sopimusneuvottelut saadaan päätökseen. Tätä sitoumusta ei sovelleta vain keskus- ja aluehallinnon virastoihin, vaan kaikkiin sellaisiin valtionyhtiöihin, joilla on muuta kuin yksinomaan kaupallista toimintaa.

Kaupan suojaaminen

54. Kiinan liittymisestä tehtyyn pöytäkirjaan sisältyy lisäksi keskeisiä määräyksiä, joilla määritellään, miten kaupan suojakeinoja (polkumyynnin ja tukien vastaiset toimet, suojalausekkeet) voidaan käyttää erityisesti Kiinasta tulevaan tuontiin. Koska Kiinan talous on edelleen siirtymävaiheessa, WTO:n säännöistä tehdään määräaikaisia poikkeuksia, jotka mahdollistavat jäsenille tavallista tiukemman valvonnan Kiinasta tulevan vahingollisen tuonnin varalta (joko tuonnin suuren määrän tai alhaisen hinnan vuoksi).

55. EU:n nykyinen lainsäädäntö sisältää säännöksiä erityismenettelyistä sovellettavaksi väitettyyn polkumyyntiin liittyvissä tapauksissa, joissa kiinalaiset viejät eivät mahdollisesti vielä toimi tavanomaisissa markkinatalouden olosuhteissa. Tämä lainsäädäntö on voimassa enintään 15 vuotta siitä, kun Kiinasta on tullut WTO:n jäsen. Erityisesti Kiinaan sovellettavat suojakeinot, jotka mahdollistavat suojautumisen yksinomaan Kiinasta peräisin olevalta tuonnilta (kun tavallisesti edellytetään kaikkia koskevia toimenpiteitä kaikista tuontilähteistä tulevan tuonnin varalta), ovat voimassa enintään 12 vuotta Kiinan jäsenyyden toteutumisesta. Käyttöön on otettu vielä yksi alakohtainen mekanismi parantamaan tekstiilialan suojaa, ja se on voimassa vuoteen 2008 saakka.

V SUOSITUS

56. Toimittaessaan Kiinan kansantasavallan WTO:hon liittymistä koskevat ehdot neuvostolle hyväksyttäväksi ja Euroopan parlamentille lausuntoa varten, komissio katsoo, että ehtoihin sisältyy tasapainoinen ja samalla kunnianhimoinen markkinoiden avaamiseen liittyvien sitoumusten kokonaisuus, joka hyödyttää merkittävästi sekä Kiinaa että sen kumppaneita WTO:ssa.

2001/0218 (CNS)

Ehdotus NEUVOSTON PÄÄTÖS, tehty Maailman kauppajärjestön perustamissopimuksella perustetussa ministerikokouksessa vahvistettavaksi yhteisön kannaksi Kiinan kansantasavallan liittymisestä Maailman kauppajärjestöön

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37, 44, 47, 55, 71, 95, 133 ja 308 artiklan sekä 80 artiklan 2 kohdan yhdessä sen 300 artiklan 3 kohdan ensimmäisen alakohdan kanssa,

ottaa huomioon komission ehdotuksen [1],

[1] ...

ottaa huomioon Euroopan parlamentin lausunnon [2],

[2] ...

sekä katsoo seuraavaa:

(1) Kiinan kansantasavallan hallitus esitti 10 päivänä heinäkuuta 1986 hakemuksen, että sille myönnettäisiin uudelleen asema tullitariffeja ja kauppaa koskevan yleissopimuksen (GATT 1947) sopimuspuolena.

(2) Kiinan kansantasavallan hallitus esitti 7 päivänä joulukuuta 1995 Maailman kauppajärjestön (WTO) perustamisesta tehdyn sopimuksen XII artiklan mukaisesti kyseiseen sopimukseen liittymistä koskevan hakemuksen.

(3) Kiinan asemaa GATT 1947 -sopimuksen sopimuspuolena käsittelevä työryhmä perustettiin 4 päivänä maaliskuuta 1987, ja se muutettiin 7 päivänä joulukuuta 1995 WTO:hon liittymistä käsitteleväksi työryhmäksi, jotta voitaisiin sopia liittymisehdoista, jotka sekä Kiinan kansantasavalta että WTO:n jäsenet voisivat hyväksyä.

(4) Komissio sopi neuvotteluilla yhteisön ja sen jäsenvaltioiden puolesta yhteisölle tärkeistä Kiinaa velvoittavista markkinoiden avaamiseen kattavasti liittyvistä sitoumuksista, kuten edellytetään 19 päivänä toukokuuta 2000 allekirjoituksin oikeaksi vahvistetussa Kiinan kansantasavallan ja yhteisön kahdenvälisessä sopimuksessa.

(5) Mainitut sitoumukset on nyt sisällytetty Kiinan kansantasavallan liittymisestä WTO:hon tehtyyn pöytäkirjaan.

(6) Liittymisellä WTO:hon odotetaan olevan myönteinen ja kestävä vaikutus Kiinan kansantasavallan talousuudistukseen ja kestävään kehitykseen.

(7) Se myös liittää Kiinan ja yhteisön kauppasuhteet vakaaseen ja oikeudellisesti sitovaan viitekehykseen.

(8) Tämän vuoksi olisi hyväksyttävä liittymisestä tehty pöytäkirja.

(9) WTO:n perustamissopimuksen XII artiklan mukaan liittymisehdoista on sovittava jäseneksi liittyvän ja WTO:n kesken ja WTO:n ministerikokous hyväksyy ehdot WTO:n puolella.

(10) Näin ollen on tarpeen vahvistaa ministerikokouksessa esitettävä yhteisön kanta.

(11) Joidenkin sellaisten yhteisön tavoitteiden osalta, joiden saavuttamista Kiinan liittyminen WTO:hon edistää, ei yhteisön perustamissopimuksessa säädetä muusta kuin 308 artiklan mukaisesta toimivallasta,

ON PÄÄTTÄNYT SEURAAVAA:

Ainoa artikla

Maailman kauppajärjestön perustamissopimuksella perustetussa ministerikokouksessa esitettävänä yhteisön kantana Kiinan kansantasavallan liittymisestä WTO:hon on tukea luonnosta liittymistä puoltavaksi ministerikokouksen päätökseksi (katso liite).

Tehty Brysselissä ... päivänä ....kuuta

Neuvoston puolesta

Puheenjohtaja

LIITE

Luonnos: Päätös

KIINAN KANSANTASAVALLAN LIITTYMISESTÄ

tehty [.... päivänä marraskuuta 2001]

[Ministerikokous, joka

ottaa huomioon Maailman kauppajärjestön perustamisesta tehdyn Marrakeshin sopimuksen XII artiklan 2 kohdan ja IX artiklan 1 kohdan sekä yleisneuvoston hyväksymän, Maailman kauppajärjestön perustamisesta tehdyn Marrakeshin sopimuksen IX ja XII artiklan mukaiset päätöksentekomenettelyt (WT/L/93),

ottaa huomioon 7 päivänä joulukuuta 1995 esitetyn Kiinan kansantasavallan hakemuksen liittyä Maailman kauppajärjestön perustamisesta tehtyyn Marrakeshin sopimukseen, ja

panee merkille Kiinan kansantasavallan liittymistä Maailman kauppajärjestön perustamisesta tehtyyn Marrakeshin sopimukseen koskevien ehtojen vahvistamiseksi käytyjen neuvottelujen tulokset ja on laatinut Kiinan kansantasavallan liittymistä koskevan pöytäkirjan (WT/ACC/.../...),

päättää seuraavaa:

Kiinan kansantasavalta voi liittyä Maailman kauppajärjestön perustamisesta tehtyyn Marrakeshin sopimukseen ehdoin, jotka vahvistetaan tämän päätöksen liitteenä olevassa pöytäkirjassa.] [3]